ToekomsVenster: Jesus het die hemel agtergelaatFoto: Kristina Paukshtite/Pexels.com En toe Hy as mens verskyn het, het Hy Homself verder verneder. Hy was gehoorsaam tot in die dood, ja, die dood aan die kruis. – Filippense 2:7-8 Niks wat die moeite werd is, kom sonder opoffering en harde werk nie. Die waarde van ’n saak word gedemonstreer deur die energie en toewyding wat daarmee gepaard gaan. Hoe groter die prys en beloning, hoe intenser die toewyding en opoffering wat dit vra. Min suksesvolle mense het die hoogste sport bereik sonder opoffering en toewyding. Presies hoe ernstig Jesus die redding van mense neem word weerspieël in die opoffering wat Hy bereid was om te maak. Die feit dat Hy sy hemelse heerlikheid verlaat om tussen mense te kom woon wat met Hom en sy bediening niks te doen wou hê nie, sê alles. Jesus het geweet dat sy lewe uiteindelik van Hom weggeneem sou word. Hy het geen illusie gehad oor wat hierdie reddingshandeling van Hom sou vra nie. Daar is net een verduideliking vir sy bereidwilligheid om sy lewe af te lê en dit is die liefde wat sy Vader vir mense het. Wat is vir jou belangrik gedurende hierdie Kerstyd en wat is jy bereid om altaar toe te bring ten einde dit ŉ werklikheid te maak? Vir sommige dinge moet ŉ mens bereid wees om die hoogste prys te betaal. Dit beteken verskillende dinge vir verskillende mense. Dink ŉ bietjie hieroor na. As Jesus omgedraai het en gesê het: “Vader, wat U van my vra is onredelik en te veel,” was ons nog verlore. Jesus het in sy geestesoog die skare van miljoene der miljoene mense gesien wat gered sou word as Hy die pad konsekwent en enduit sou loop. Hy het ook die skare van miljoene der miljoene mense gesien wat die ewigheid sonder hoop tegemoetgaan as Hy sou huiwer en omdraai. Wat is die konsekwensie van die besluite wat jy moet maak? Wat gebeur as jy dit nie doen nie? Jou gesin onversorg, jou potensiaal nie bereik nie. Hoe raak dit ander mense? Wat beteken koninkryk vir jou en wat is jy bereid om daarvoor op te offer? Romeine 12 wek ons tot gehoorsame toewyding. Julle moenie aan hierdie sondige wêreld gelyk word nie, maar laat God julle verander deur julle denke te vernuwe. Dan sal julle ook kan onderskei wat die wil van God is, wat vir Hom goed en aanneemlik en volmaak is. My lewe op die altaar soos syne. Ons sing dit: “Neem my lewe laat dit Heer.” Leef ons dit? Leef jy dit?